เร่งระบายน้ำแม่น้ำท่าจีนลงสู่ทะเลให้เร็วที่สุด เตรียมรับน้ำเหนือ พร้อมเร่งสูบน้ำที่ท่วมขังนาข้าวในพื้นที่ทุ่งโพธิ์พระยา จังหวัดสุพรรณบุรี
นายประพิศ จันทร์มา อธิบดีกรมชลประทาน เปิดเผยว่า สั่งการให้ลดการรับน้ำจากแม่น้ำเจ้าพระยาลงสู่แม่น้ำท่าจีน ซึ่งรับน้ำผ่านประตูระบายน้ำพลเทพ จังหวัดชัยนาท จากอัตรา 200 ลบ.ม./วินาที เหลือเพียง 20 ลบ.ม./วินาที เนื่องจากมีฝนตกหนักในพื้นที่จังหวัดสุพรรณบุรี ทำให้มีน้ำท่วมขังพื้นที่ปลูกข้าวนาปี ในเขตทุ่งโพธิ์พระยา อำเภอบางปลาม้า อำเภอสองพี่น้อง และอำเภออู่ทอง โดยปกติแล้วน้ำในทุ่งโพธิ์พระยาจะระบายลงสู่ลำน้ำต่างๆ ก่อนไหลลงสู่แม่น้ำท่าจีน แต่เนื่องจากปริมาณน้ำในลำน้ำต่างๆ เพิ่มสูงขึ้น ทำให้น้ำที่ขังอยู่ในทุ่ง ไม่สามารถไหลลงได้อย่างสะดวก จำเป็นต้องลดการรับน้ำจากแม่น้ำเจ้าพระยาเข้าสู่แม่น้ำท่าจีน พร้อมเดินเครื่องผลักดันน้ำ ที่ติดตั้งไว้ตั้งแต่ท้ายประตูระบายน้ำโพธิ์พระยาลงไป เร่งระบายน้ำออกสู่อ่าวไทยที่จังหวัดสมุทรสาคร ส่วนพื้นที่นาข้าวที่มีน้ำท่วมขัง ในเขตทุ่งโพธิ์พระยา ได้เร่งสูบน้ำที่ท่วมขังออกให้หมด หากไม่มีปริมาณฝนตกในพื้นที่เพิ่มเติม คาดว่าจะกลับสู่ภาวะปกติใน 1 สัปดาห์ ซึ่งจะทำให้เกษตรกรสามารถเก็บเกี่ยวผลผลิตได้ภายในกลางเดือนกันยายนนี้อธิบดีกรมชลประทาน ยังได้กล่าวถึงการเตรียมรับสถานการณ์น้ำในช่วงน้ำหลากที่กำลังจะมาถึง ตามข้อสั่งการของรัฐมนตรีว่าการกระทรวงเกษตรและสหกรณ์ ว่า ได้กำชับโครงการชลประทานทุกแห่งและสำนักเครื่องจักรกลให้เร่งรัดตรวจสอบความพร้อมของสถานีสูบน้ำ เครื่องสูบน้ำ เครื่องผลักดันน้ำ บานระบายและอุปกรณ์บังคับน้ำ ตลอดจนเครื่องจักรเครื่องมือต่างๆ ให้พร้อมใช้งาน รวมถึงกำจัดสิ่งกีดขวางทางน้ำเพื่อให้ระบายน้ำได้รวดเร็ว หากเกิดอุทกภัยให้ช่วยเหลือและบรรเทาความเดือดร้อนให้กับประชาชนโดยเร็วที่สุด